Балъкъэр Елдар Адыгэ щауэщ!
Къэбэдей Адыгэ Хасэмрэ Кэнжэ къуажэм ЩэнхабзэмкIэ и уардэунэм и лэжьакIуэхэмрэ жэрдэм ящIу къыхалъхьа «Адыгэ щауэ» республикэ зэпеуэм и щIыналъэ Iыхьэр дыгъуасэ Джылахъстэнейм щрагъэжьащ.
Зэпеуэм щIидзэн ипэ адыгэ фащэкIэ хуэпа шууейхэм адыгэ ныпыр хуарзэу яIыгъыу Тэрч къалэ и уэрам нэхъыщхьэм ирикIуащ.
Я акъыл жанагъкIэ, IэрыхуагъкIэ, шы гъэхъукIэм зэрыхащIыкIкIэ, лъэпкъ хабзэм зэрыщыгъуазэкIэ щIыналъэм и къуажэ зэмылIэужьыгъуэхэм я лIыкIуэу щIалибгъу зэпеуащ.
Зэхьэзэхуэм и къэпщытакIуэ гупым хэтащ щIыналъэм пщIэ щызиIэ, зи цIэр фIыкIэ къыщацIыху нэхъыжьыфIхэу Джылахъстэней Адыгэ Хасэм и тхьэмадэ Ахъсор Хьэлым, щIыналъэм ГъуазджэхэмкIэ и уардэунэм и унафэщI Пщыншэ Хьэлым, Тэрч щIыналъэ администрацэм щэнхабзэмкIэ и къудамэм и унафэщI Накуэ Сослъэн, щIыналъэм ЩэнхабзэмкIэ и уардэунэм и унафэщI КIэрэф Мурадин, Сабий зэчиифIэхэм я унэм и лэжьа-кIуэ Хьэмыкъуэ Мадинэ, щIыналъэм и Шууей хасэм и тхьэмадэ Iэщыж Залым, «Терчанка» къэфакIуэ гупым и унафэщI ГуэныкIэ Лиуан сымэ.
УнэтIыныгъибгъукIэ зыкъэзыгъэлъэгъуа щIалэхэм адыгэ лъэпкъым и лъапIэныгъэхэм, адыгэм и тхыдэ лъагъуэжьхэм гъэщIэгъуэну тепсэлъхьащ. Адыгэ щауэм хэлъын хуей хьэл-щэн дахэмрэ иIэн хуей къэухьымрэ щхьэж зэрыхузэфIэкIкIэ къагъэнэIуа иужь къэпщытакIуэ гупым Гран-прир хуигъэфэщащ Болэтей къуажэ щыщ Балъкъэр Елдар. Япэ увыпIэр къихьащ Щамырзэ Роберт (ХьэпцIей къуажэ), етIуанэ хъуар ТIымыжь Анзорщ (Абейкъуажэ), ещанэр Алъхъэс Iэсхьэдщ (Тэрч къалэ).
Зэпеуэр къызэзыгъэпэщахэми абы хэтахэми дохъуэхъури, лъапэ махуэ ирихьэжьауэ къэтлъытэу, «Адыгэ щауэ», гъуэгу махуэ бжыдоIэ!
Щомахуэ Залинэ.
